Man in sy slaapkamer doodgeskietArgieffoto bloot ter illustrasie. (Foto: Andri Tambunan / AFP) ŉ 61-jarige man van Alexandria in die Oos-Kaap is Woensdagaand in sy slaapkamer doodgeskiet. Lungile Irvin Qandana het glo gelê en slaap toe ŉ onbekende aantal mans omstreeks 22:30 toegang tot sy huis in Strelitziaweg verkry het. Die man se seun en twee vriende het glo in die woonkamer gesit en gesels en is na bewering met vuurwapens aangehou terwyl een van die verdagtes na Qandana se slaapkamer gehardloop het. Ao. Majola Nkohli, polisiewoordvoerder, sê die slagoffer – ŉ man wat vroeër ŉ dubbele amputasie ondergaan het – se seun en dié se vriende voer aan dat hulle drie skote in die slaapkamer gehoor het. Qandana het skietwonde aan sy bolyf opgedoen en is op die toneel dood verklaar. Die verdagtes het glo gevlug en is steeds op vrye voet. Die polisie versoek enigeen met inligting oor die voorval om die polisie by 046 653 0095 te skakel.